0.
1.
2.
3.



[image: image1.png]



Parlamentul  României

Camera  Deputaţilor
Comisia pentru Sănătate şi Familie
                Nr. 28/593/ 17 octombrie 2002  

BIROULUI PERMANENT 

AL

CAMEREI DEPUTAŢILOR,

Vă înaintăm , alăturat, raportul la proiectul Legii drepturilor pacientului ( PL nr.631/2001), trimis Comisiei pentru sănătate şi familie pentru examinare, în fond, cu adresa nr.631 din 8 ianuarie 2001.

La întocmirea raportului , comisia a avut în vedere avizele primite de la  Comisia pentru drepturile omului, culte şi problemele minorităţilor naţionale,  Consiliul Legislativ ,   precum şi punctul de vedere al Ministerului Sănătăţii şi Familiei nr.LG/512 din 25.04.2002.

În raport de obiectul şi conţinutul său, proiectul de lege face parte din categoria legilor ordinare.

                PREŞEDINTE,                                                 SECRETAR,

 DEP.ACAD.PROF.DR.MIRCEA IFRIM          DEP.FARM.ION BURNEI

Parlamentul  României

Camera  Deputaţilor
Comisia pentru Sănătate şi Familie
                                                                                     Nr. 28/593/ 17 octombrie 2002  

R A P O R T    

asupra proiectului Legii drepturilor pacientului

(PL nr.631/2001)

1. Cu adresa nr.631 din 8 ianuarie 2001,  Comisia pentru sănătate şi familie a fost sesizată cu dezbaterea şi avizarea în fond, în procedură obişnuită, a proiectului Legii drepturilor pacientului ( PL nr.631/2001). La întocmirea raportului , comisia a avut în vedere avizele primite de la  Comisia pentru drepturile omului, culte şi problemele minorităţilor naţionale,  Consiliul Legislativ,  precum şi punctul de vedere al Ministerului Sănătăţii şi Familiei nr.LG/512 din 25.04.2002.
Proiectul de lege are ca obiect de reglementare stabilirea şi protejarea drepturilor pacientului, având drept scop creşterea calităţii serviciilor medicale. În elaborarea proiectului de lege s-au avut în vedere normele obligatorii de integrare europeană şi, în consecinţă, corelarea acestuia cu legislaţia Uniunii Europene, în materie. Legea drepturilor pacientului defineşte noţiunile de pacient, discriminare, îngrijiri de sănătate, intervenţie medicală şi îngrijiri terminale. În ceea ce priveşte drepturile pacientului, proiectul de lege cuprinde prevederi privind dreptul acestuia de a fi informat asupra stării sale de sănătate, dreptul de a decide asupra unei intervenţii medicale, de a apela la serviciile medicale ale unui medic din afara spitalului, în cazul când acesta este internat. Totodată, proiectul de lege stabileşte  condiţiile în care decizia privind 

intervenţia medicală asupra pacientului aparţine pacientului, reprezentantului legal sau Comisiei de arbitraj. Un alt aspect dezvoltat în proiectul de lege se referă la confidenţialitatea datelor medicale şi sancţionarea personalului medical care nu respectă confidenţialitatea actului medical, a datelor medicale despre pacient ca şi a celorlalte drepturi ale pacientului.

Faţă de cele prezentate mai sus, comisia propune Plenului Camerei Deputaţilor spre dezbatere şi aprobare proiectul Legii drepturilor pacientului cu amendamentele care fac  obiectul raportului . 

2. În raport de obiectul şi conţinutul său,  proiectul de lege face parte din categoria legilor ordinare, potrivit prevederilor art.74 alin.(2) din Constituţia României.

3. La dezbaterea  proiectului de lege a participat, ca invitat, în conformitate cu prevederile art.51 şi 52 din Regulamentul Camerei Deputaţilor dl.dr.Ştefan Bartha, director general al Direcţiei generale de asistenţă medicală şi farmaceutică din Ministerul Sănătăţii şi Familiei .

4. La lucrările comisiei din 8 - 9.10.2002 au fost prezenţi 13 deputaţi . 

Raportul comisiei a fost adoptat în unanimitate.

I. Amendamente admise

În urma dezbaterii, Comisia pentru sănătate şi familie propune adoptarea proiectului de lege  cu următoarele amendamente:

Nr.

crt.
Textul iniţial
Text propus de Comisie

( autorul amendamentului )
Motivarea

propunerii amendamentelor

0.
1.
2.
3.

1.
Titlul legii

“Legea drepturilor pacientului”


Nemodificat.


2.
Capitolul I – titlu

“Drepturile pacientului la servicii de sănătate”
Se propune ca titlul Capitolului I să se reformuleze după cum urmează:

“Dispoziţii generale”

Pentru respectarea normelor de tehnică legislativă.

3.
___
Se propune să se introducă un nou text, ca art.1, cu următorul cuprins:

“Art.1. – În sensul prezentei legi:

a) prin pacient se înţelege persoana sănătoasă sau bolnavă care utilizează serviciile de sănătate;

b) prin discriminare se înţelege distincţia care se face între persoane, aflate în situaţii similare, pe baza rasei, sexului, vârstei, apartenenţei etnice, originii naţionale sau sociale, religiei, opţiunilor politice sau antipatiei personale;

c) prin îngrijiri de sănătate se înţeleg serviciile medicale, serviciile comunitare şi serviciile conexe actului medical;

d) prin intervenţie medicală se înţelege orice examinare, tratament sau alt act medical în scop de diagnostic preventiv, terapeutic sau de reabilitare;

e) prin îngrijiri terminale se înţeleg îngrijirile acordate unui pacient, cu mijloacele de tratament disponibile, atunci când nu mai este posibilă îmbunătăţirea prognozei fatale a stării de boală, precum şi îngrijirile acordate în apropierea decesului.”
Autori: dl.dep.prof.dr.Mircea Ifrim (Grupul Parlamentar al PRM) , doamna dep.Iulia Pataki (Grupul Parlamentar al UDMR) şi dl.dep.dr.Ludovic Abiţei (Grupul Parlamentar al PRM) .


S-a preluat textul reformulat din Declaraţia promovării drepturilor pacienţilor în Europa, adoptată la Amsterdam în anul 1994.

4.
Art.1

“Art.1. – Deciziile economice, administrative, sociale, luate la nivel naţional, regional sau local vor ţine cont şi de influenţa pe care acestea o au asupra stării de sănătate.”


Se propune să se elimine.
Autori: dl.dep.prof.dr.Mircea Ifrim (Grupul Parlamentar al PRM), dl.dep.farm.Ion Burnei (Grupul Parlamentar al PSD ) şi Ministerul Sănătăţii şi Familiei .


Text descriptiv care nu are caracter de normă juridică.

5.
Art.2

“Art.2.- Consumatorul de servicii meidcale – denumit în continuare consumator – are dreptul să fie reprezentat, la fiecare nivel al sistemului medical, în probleme legate de elaborarea politicilor şi programelor de sănătate, de criteriile alocării resurselor, precum şi în procesul de evaluare a calităţii serviciilor medicale. Serviciile trebuie să fie accesibile, în concordanţă cu nevoile şi nu cu posibilităţile financiare ale pacientului, fiecare consumator având dreptul să beneficieze şi de activităţile de promovare a sănătăţii şi de prevenire a îmbolnăvirilor.”


Se propune să se elimine.
Autori: dl.dep.prof.dr.Mircea Ifrim (Grupul Parlamentar al PRM) , doamna dep.dr.Ana Florea (Grupul Parlamentar al Minorităţilor Naţionale) , doamna dep.Constanţa Popa (Grupul Parlamentar al PRM) şi Ministerul Sănătăţii şi Familiei.
Se regăseşte la art.13 din Legea nr.74/1999 pentru ratificarea Cartei sociale europene revizuite, adoptată la Strasbourg la 3 mai 1996.

6.
Art.3

“Art.3. – Serviciile furnizate sunt în conformitate cu resursele umane , financiare şi materiale de care dispune societatea, pacienţii având dreptul la îngrijirile medicale de cea mai înaltă calitate pe care societatea şi le poate permite.”
Se propune ca art.3 să devină art.2 şi să se reformuleze după cum urmează:

“Art.2. – Pacienţii au dreptul la îngrijiri medicale de cea mai înaltă calitate de care societatea dispune, în conformitate cu resursele umane, financiare şi materiale.”

Autori: dl.dep.prof.dr.Mircea Ifrim (Grupul Parlamentar al PRM) , dl.dep.farm.Ion Burnei (Grupul Parlamentar al PSD ) şi doamna dep.dr.Ana Florea (Grupul Parlamentar al Minorităţilor Naţionale) .


Prin renumerotare.

Pentru o exprimare mai clară.

7.
Art.4

“Art.4. – Fiecare pacient este respectat ca fiinţă umană, indiferent de vârstă, sex, rasă, apartenenţă religioasă, statut socio-economic.”
Se propune ca art.4 să devină art.3 şi să se reformuleze după cum urmează:

“Art.3. – Pacientul are dreptul la respect al persoanei sale, ca fiinţă umană, fără nici o discriminare.”

Autori: dl.dep.prof.dr.Mircea Ifrim (Grupul Parlamentar al PRM) , dl.dep.dr.Ion Luchian (Grupul Parlamentar al PNL) şi dl.dep.Petre Naidin (Grupul Parlamentar al PSD ) .


Prin renumerotare.

Pentru o exprimare mai clară şi pentru conformitate cu definiţia de la art.1 lit.b), pct.3 din prezentul raport.

8.
Art.5

“Art.5. – Este respectată viaţa, integritatea fizică, psihică şi morală.”
Se propune să se elimine.
Autori: dl.dep.prof.dr.Mircea Ifrim (Grupul Parlamentar al PRM) , dl.dep.dr.Liviu Dragoş (Grupul Parlamentar al PNL) şi Ministerul Sănătăţii şi Familiei .


Acest drept este garantat  prin prevederile art.22 alin.(1) din Constituţie.



9.
Art.6

“Art.6. – Securitatea fiecărei persoane este respectată, nimeni neputând fi supus torturii psihice sau fizice, tratamentelor crude sau degradante.”


Se propune să se elimine.
Autori: dl.dep.prof.dr.Mircea Ifrim (Grupul Parlamentar al PRM) , dl.dep.Gheorghe Popescu (Grupul Parlamentar al PSD ) şi Ministerul Sănătăţii şi Familiei .


Acest drept este garantat  prin prevederile art.22 alin.(2) din Constituţie.



10.
Art.7

“Art.7. – Intimitatea pacientului este respectată. În decurs de 5 ani, numărul maxim de paturi din saloanele de spital va fi de 8 şi se vor asigura condiţii minime pentru a izola bolnavul de privirile neparticipanţilor la actul medical.”


Se propune să se elimine.
Autori: dl.dep.prof.dr.Mircea Ifrim (Grupul Parlamentar al PRM) , dl.dep.dr.Ovidiu Brînzan (Grupul Parlamentar al PSD ) şi Ministerul Sănătăţii şi Familiei .


Prima teză se regăseşte la art.26 alin.(1) din Constituţie.

Teza a doua nu este de nivelul legii.

11.
Art.8

“Art.8. – Valorile morale, culturale, convingerile religoase ori filozofice ale pacientului trebuie respectate, inclusiv obiceiurile alimentare.”
Se propune să se elimine.

Autori: dl.dep.prof.dr.Mircea Ifrim (Grupul Parlamentar al PRM) , doamna dep.Iulia Pataki (Grupul Parlamentar al UDMR)  şi Ministerul Sănătăţii şi Familiei.


Aceste drepturi sunt prevăzute la art.29 alin.(1) şi art.30 alin.(1) din Constituţie.

Referirea la respectarea obiceiurilor alimentare nu este de nivelul legii.



12.
___
După art.3 se propune să se introducă un nou text, ca titlu al Capitolului II  “Dreptul pacientului la informaţia medicală”.
Autori: doamna dep.Iulia Pataki (Grupul Parlamentar al UDMR) şi Ministerul Sănătăţii şi Familiei .


Pentru reflectarea sintetică a cuprinsului    art.9 – 17 din proiectul de lege.



13.
Art.9

“Art.9. – Consumatorul are dreptul să ceară şi să primească informaţii cu privire la serviciile medicale disponibile, la profilul acestora şi la modul de a le utiliza. Acestea trebuie afişate de către autorităţile sanitare într-un loc accesibil.”
Se propune ca art.9 să devină art.4 şi să se reformuleze după cum urmează:

“Art.4. – Pacientul are dreptul de a fi informat, cu privire la serviciile medicale disponibile, precum şi la modul de a le utiliza.”

Autori: dl.dep.prof.dr.Mircea Ifrim (Grupul Parlamentar al PRM) şi dl.dep.dr.Ovidiu Brînzan (Grupul Parlamentar al PSD ) .


Prin renumerotare.

Pentru o exprimare mai clară şi concisă.



14.
Art.10

“Art.10. – Pacienţii internaţi au dreptul să fie informaţi asupra identiăţii şi statutului profesional al furnizorilor de servicii de sănătate – denumiţi în continuare furnizori – în grija cărora se află, asupra regulilor şi obiceiurilor pe care ar trebui să le cunoască şi să le respecte pe toată perioada spitalizării.”

___


Se propune ca art.10 să devină art.5 cu următorul cuprins:

“Art.5. – (1) Pacientul are dreptul de a fi informat asupra identităţii şi statutului profesional al furnizorilor de servicii de sănătate.

(2) Pacientul internat are dreptul de a fi informat asupra regulilor şi obiceiurilor pe care trebuie să le respecte pe durata spitalizării.”

Autori: dl.dep.prof.dr.Mircea Ifrim (Grupul Parlamentar al PRM) , dl.dep.Gheorghe Popescu (Grupul Parlamentar al PSD ) , dl.dep.dr.Constantin Florentin Moraru (Grupul Parlamentar al PSD ) şi Ministerul Sănătăţii şi Familiei .


Prin renumerotare.

Pentru o exprimare mai clară şi concisă.

S-a reformulat teza a doua din alin.(1) al aceluiaşi articol.

15.
Art.11

“Art.11. – Pacienţii au dreptul să primească informaţii privind starea lor de sănătate, intervenţiile medicale propuse, riscurile şi beneficiile potenţiale ale fiecărei proceduri, alternativele existente la procedurile propuse, inclusiv a neefectuării tratamentului, precum şi date despre diagnostic şi prognostic.”


Se propune ca art.11 să devină art.6 cu următorul cuprins:

“Art.6. – Pacientul are dreptul de a fi informat asupra stării sale  de sănătate, a intervenţiilor medicale propuse, a riscurilor potenţiale ale fiecărei proceduri, a alternativelor existente la procedurile propuse, inclusiv a neefectuării tratamentului şi nerespectării recomandărilor medicale, precum şi date despre diagnostic şi prognostic.”

Autori: doamna dep.Constanţa Popa (Grupul Parlamentar al PRM) , dl.dep.dr.Ion Luchian (Grupul Parlamentar al PNL) şi Ministerul Sănătăţii şi Familiei .


Prin renumerotare.

Pentru o exprimare mai clară şi completă.



16.
Art.12

“Art.12.- În cazul în care există argumente că informaţiile ar cauza suferinţă consumatorului, acesta trebuie avertizat de acest fapt înainte ca informaţiile să-i fie furnizate. Pacientul decide dacă mai doreşte sau nu să fie informat.”


Se propune ca art.12 să devină art.7 cu următorul cuprins:

“Art.7. – Pacientul are dreptul de a decide dacă mai doreşte să fie informat în cazul în care informaţiile prezentate de către medic i-ar cauza suferinţă.”

Autori: dl.dep.prof.dr.Mircea Ifrim (Grupul Parlamentar al PRM) şi dl.dep.dr.Ludovic Abiţei (Grupul Parlamentar al PRM) .


Prin renumerotare.

Pentru o exprimare mai clară şi precisă.

17.
Art.13

“Art.13. – Informaţiile vor fi aduse la cunoştinţa pacientului într-un limbaj respectuos, clar, cu minimalizarea terminologiei de specialitate. În cazul în care pacientul nu cunoaşte limba română se va căuta o formă de comunicare.”


Se propune ca art.13 să devină art.8 cu următorul cuprins:

“Art.8. – Informaţiile se aduc la cunoştinţa pacientului într-un limbaj respectuos, clar, cu minimalizarea terminologiei de specialitate; în cazul în care pacientul nu cunoaşte limba română se va căuta o formă de comunicare.”
Autor: doamna dep.Iulia Pataki (Grupul Parlamentar al UDMR) .


Prin renumerotare şi pentru respectarea normelor de tehnică legislativă.

18.
Art.14

“Art.14.- Pacientul are dreptul să ceară expres să nu fie informat, putând alege ca o altă persoană să fie informată în locul său.”


Se propune ca art.14 să devină art.9 cu următorul cuprins:

 “Art.9.- Pacientul are dreptul de a cere în mod expres să nu fie informat şi de a alege o altă persoană care să fie informată în locul său.”

Autor: dl.dep.dr.Ovidiu Brînzan (Grupul Parlamentar al PSD ) .


Prin renumerotare.

Pentru o exprimare corectă.

19.
Art.15

“Art.15.– Rudele şi prietenii pacientului pot fi informaţi despre evoluţia investigaţiilor, diagnostic şi tratament cu acordul pacientului.”


Se propune ca art.15 să devină art.10 .

Nemodificat.


Prin renumerotare.

20.
Art.16

“Art.16. – Pacientul are dreptul să ceară şi o a doua opinie medicală.”


Se propune ca art.16 să devină art.11 cu următorul cuprins:

“Art.11. – Pacientul are dreptul de a cere şi a obţine o altă opinie medicală.”

Autori: dl.dep.prof.dr.Mircea Ifrim (Grupul Parlamentar al PRM) , dl.dep.Gheorghe Popescu (Grupul Parlamentar al PSD ) şi Ministerul Sănătăţii şi Familiei .


Prin renumerotare.

Pentru o exprimare corectă şi nerestrictivă.

21.
Art.17

“Art.17. – Pacientul are dreptul să solicite şi să primească, la externare, un rezumat scris al investigaţiilor, diagnosticului, tratamentului şi îngrijirilor acordate pe perioada spitalizării.”


Se propune ca art.17 să devină art.12.

Nemodificat.

Prin renumerotare.



22.
Capitolul II - titlu

“Consimţământul”
Capitolul II  devine Capitolul III, iar titlul să se reformuleze astfel:

 “Consimţământul pacientului privind intervenţia medicală”
Autori: dl.dep.prof.dr.Mircea Ifrim (Grupul Parlamentar al PRM) şi Ministerul Sănătăţii şi Familiei .


Prin renumerotare.

Pentru a reflecta corect cuprinsul acestui capitol.

23.
Art.18

“Art.18. – Pacientul are dreptul să refuze sau să oprească o îngrjirire sau un tratament medical, asumându-şi răspunderea pentru faptele sale. Consecinţele refuzului sau ale opririi actelor medicale trebuie explicate pacientului.”


Se propune ca art.18 să devină art.13 cu următorul cuprins:

“Art.13. – Pacientul are dreptul să refuze sau să oprească o intervenţie medicală, asumându-şi, în scris, răspunderea pentru decizia sa ; consecinţele refuzului sau ale opririi actelor medicale trebuie explicate pacientului.”

Autori: dl.dep.dr.Ovidiu Brînzan  (Grupul Parlamentar al PSD ) , dl.dep.farm.Ion Burnei (Grupul Parlamentar al PSD ) şi Ministerul Sănătăţii şi Familiei .


Prin renumerotare.

Pentru corelare cu prevederile art.1 lit.d) la pct.3 din prezentul raport.

24.
Art.19

“Art.19. – Când pacientul nu-şi poate exprima voinţa, dar este necesară o intervenţie medicală de urgenţă, personalul medical are dreptul să deducă acordul pacientului dintr-o exprimare anterioară a voinţei acestuia.”


Se propune ca art.19 să devină art.14 .

Nemodificat.
Prin renumerotare.

25.
Art.20

“Art.20. – Dacă este necesar consimţământul reprezentantului legal, dar intervenţia medicală este urgentă, aceasta se poate face dacă nu se poate obţine la timp consimţământul reprezentantului.”
Se propune ca art.20 să devină art.15 cu următorul cuprins:

 “Art.15. – În cazul în care pacientul necesită o intervenţie medicală de urgenţă consimţământul reprezentantului legal nu mai este necesar.”

Autori: doamna dep.Iulia Pataki (Grupul Parlamentar al UDMR) , dl.dep.dr.Constantin Florentin Moraru (Grupul Parlamentar al PSD ) şi Ministerul Sănătăţii şi Familiei .
Prin renumerotare.

Pentru o exprimare mai clară şi corectă.

26.
Art.21

“Art.21. – Chiar dacă se cere consimţământul reprezentantului legal , pacienţii vor fi implicaţi în procesul de luare a deciziei, atât cât permite capacitatea lor de înţelegere.”
Se propune ca art.21 să devină art.16 cu următorul cuprins:

 “Art.16. – În cazul în care se cere consimţământul reprezentantului legal , pacientul trebuie să fie implicat în procesul de luare a deciziei, atât cât permite capacitatea lui de înţelegere.”

Autori: dl.dep.prof.dr.Mircea Ifrim (Grupul Parlamentar al PRM) şi Ministerul Sănătăţii şi Familiei .


Prin renumerotare.

Pentru o exprimare mai clară.

27.
Art.22

“Art.22. – Dacă reprezentantul legal refuză să-şi dea consimţământul, dar furnizorii consideră că intervenţia este în interesul pacientului , hotărârea se ia în urma unui arbitraj.”

___
Se propune ca art.22 să devină art.17 cu următorul cuprins:

 “Art.17. – (1) În cazul în care furnizorii de servicii medicale consideră că intervenţia este în interesul pacientului , iar reprezentantul legal refuză să-şi dea consimţământul, decizia este declinată unui arbitraj de specialitate.

(2) Comisia de arbitraj este constituită din trei medici, pentru pacienţii internaţi în spitale  şi doi medici pentru pacienţii din ambulator.”

Autori: dl.dep.prof.dr.Mircea Ifrim (Grupul Parlamentar al PRM) , doamna dep.dr.Ana Florea (Grupul Parlamentar al Minorităţilor Naţionale) , dl.dep.dr.Constantin Florentin Moraru (Grupul Parlamentar al PSD ) şi Ministerul Sănătăţii şi Familiei .


Prin renumerotare.

Pentru claritatea textului şi pentru a se reglementa cum se organizează acest arbitraj.

28.
Art.23

“Art.23. – Este obligatoriu consimţământul pacientului pentru recoltarea, păstrarea , folosirea tuturor produselor biologice prelevate din corpul său. Cosimţământul se presupune atunci când aceste produse biologice se folosesc în cursul stabilirii diagnosticului ori a tratamentului cu care bolnavul este de acord.”


Se propune ca art.23 să devină art.18 cu următorul cuprins:

 “Art.18. – Consimţământul pacientului este obligatoriu pentru recoltarea, păstrarea, folosirea tuturor produselor biologice prelevate din corpul său, în vederea stabilirii diagnosticului sau a tratamentului, cu care bolnavul este de acord.”

Autori: doamna dep.Constanţa Popa (Grupul Parlamentar al PRM) , dl.dep.dr.Ovidiu Brînzan (Grupul Parlamentar al PSD ) şi Ministerul Sănătăţii şi Familiei .


Prin renumerotare.

Pentru o exprimare mai clară şi cuprinzătoare.

29.
Art.24

“Art.24. – Consimţământul pacientului este obligatoriu în cazul participării sale în învăţământul medical clinic şi la cercetarea ştiinţifică. Nu pot fi folosite pentru cercetare ştiinţifică persoanele care nu sunt capabile să-şi exprime voinţa, cu excepţia obţinerii consimţământului de la reprezentantul legal şi dacă cercetarea este făcută şi în interesul pacientului .”


Se propune ca art.24 să devină art.19 .

Nemodificat.


Prin renumerotare.



30.
Art.25

“Art.25. – Pacientul  are dreptul să ştie exact cine se ocupă de el. În acest scop i se va comunica direct cine-l îngrijeşte, iar fiecare membru al personalului este obligat să poarte ecuson, pe care să fie scrise clar numele, specialitatea şi funcţia.”

 
Se propune să se elimine.
Autori: dl.dep.prof.dr.Mircea Ifrim (Grupul Parlamentar al PRM) şi Ministerul Sănătăţii şi Familiei .
A fost reglementat la art.5, nr.crt.14 din prezentul raport.

31.
Art.26

“Art.26. – Pacientul nu poate fi fotografiat sau filmat într-o unitate medicală fără consimţământul lui.”
Se propune ca art.26 să devină art.20 cu următorul cuprins:

 “Art.20. - Pacientul nu poate fi fotografiat sau filmat într-o unitate medicală fără consimţământul său, cu excepţia cazurilor în care imaginile sunt necesare diagnosticului sau tratamentului şi evitării suspectării unei culpe medicale.”

Autori: dl.dep.prof.dr.Mircea Ifrim (Grupul Parlamentar al PRM) , dl.dep.Gheorghe Popescu (Grupul Parlamentar al PSD ) şi Ministerul Sănătăţii şi Familiei .


Prin renumerotare.

Pentru buna desfăşurare a actului medical la care pacientul a consimţit.

32.
Capitolul III – titlu

“Confindenţialitatea”
Capitolul III devine Capitolul IV iar titlul se reformulează după cum urmează:

“Dreptul la confidenţialitatea informaţiilor şi viaţa privată a pacientului”

Autori: dl.dep.prof.dr.Mircea Ifrim (Grupul Parlamentar al PRM) şi Ministerul Sănătăţii şi Familiei .


Prin renumerotare.

Pentru ca titlul capitolului să reflecte sintetic obiectul normelor enunţate.

33.
Art.27

“Art.27. – Toate informaţiile privind starea pacientului , rezultatele investigaţiilor, diagnosticul, prognosticul, tratamentul, datele personale sunt confidenţiale, chiar şi după moartea acestuia. Încălcarea acestei prevederi atrage răspunderea disciplinară care poate merge până la sancţiunea excluderii din unitatea medicală respectivă.”


Se propune ca art.27 să devină art.21 cu următorul cuprins:

“Art.21. - Toate informaţiile privind starea pacientului , rezultatele investigaţiilor, diagnosticul, prognosticul, tratamentul, datele personale sunt confidenţiale, chiar şi după decesul acestuia. “

Autori: doamna dep.Iulia Pataki (Grupul Parlamentar al UDMR) şi Ministerul Sănătăţii şi Familiei .
Prin renumerotare.

În legislaţia în vigoare nu este prevăzută o astfel de sancţiune.

34.
Art.28

“Art.28. – Informaţiile prevăzute la art.27 pot fi furnizate numai în cazul în care pacientul consimte asupra acestui lucru în mod explicit sau dacă legea o cere în mod expres, în condiţiile consimţite de pacient sau stabilite prin lege.”


Se propune ca art.28 să devină art.22 cu următorul cuprins:

 “Art.22. - Informaţiile cu caracter confidenţial pot fi furnizate numai în cazul în care pacientul îşi dă consimţământul explicit sau dacă legea o cere în mod expres.”

Autori: doamna dep.dr.Ana Florea (Grupul Parlamentar al Minorităţilor Naţionale) , dl.dep.Petre Naidin (Grupul Parlamentar al PSD ) şi Ministerul Sănătăţii şi Familiei .


Prin renumerotare.

Pentru o exprimare corectă şi nerepetitivă.

35.
Art.29

“Art.29. – Consimţământul se presupune atunci când informaţiile sunt oferite altor furnizori de servicii medicale acreditaţi, care se implică în tratarea pacientului respectiv.”
Se propune ca art.29 să devină art.23 cu următorul cuprins:

 “Art.23. – În cazul în care informaţiile sunt necesare altor furnizori de servicii medicale acreditaţi, implicaţi în tratamentul pacientului , acordarea consimţământului nu mai este obligatorie.”
Autori: dl.dep.dr.Ovidiu Brînzan  (Grupul Parlamentar al PSD ) , dl.dep.dr.Ludovic Abiţei (Grupul Parlamentar al PRM) , doamna dep.Constanţa Popa (Grupul Parlamentar al PRM) şi Ministerul Sănătăţii şi Familiei .


Prin renumerotare.

Pentru o exprimare mai clară şi cuprinzătoare.

36.
Art.30

“Art.30. – Toate datele privind identitatea pacientului sunt confidenţiale şi sunt protejate în acest sens.”
Se propune să se elimine.
Autori: dl.dep.prof.dr.Mircea Ifrim (Grupul Parlamentar al PRM) şi Ministerul Sănătăţii şi Familiei .


Aceste prevederi fac obiectul art.21 la nr.crt.33 din prezentul raport.



37.
Art.31

“Art.31. – Pacientul are acces la propriile date medicale, rezultate, dosare cu investigaţii, tratamente şi îngrijiri primite. Acest acces exclude date referitoare la terţi.”


Se propune ca art.31 să devină art.24 cu următorul cuprins:

 “Art.24. – Pacientul are acces numai la datele medicale personale.”

Autori: dl.dep.prof.dr.Mircea Ifrim (Grupul Parlamentar al PRM) , dl.dep.dr.Constantin Florentin Moraru (Grupul Parlamentar al PSD ) şi Ministerul Sănătăţii şi Familiei .


Prin renumerotare.

Pentru o exprimare mai clară şi concisă.

38.
Art.32

“Art.32. – Pacientul are dreptul să ceară completarea, corectarea, aducerea la zi a datelor personale şi medicale referitoare la el, care sunt incorecte, incomplete, ambigue sau depăşite.”


Se propune să se elimine.
Autori: doamna dep.Iulia Pataki (Grupul Parlamentar al UDMR) şi Ministerul Sănătăţii şi Familiei .
Nu este de nivelul legii.

39.
Art.33

“Art.33. – Este interzis orice amestec în viaţa privată, familială a pacientului , exceptând situaţiile în care această imixtiune influenţează diagnosticul, tratamentul ori îngrijirile acordate şi numai cu consimţământul pacientului .”

___
Se propune ca art.33 să devină art.25 cu următorul cuprins:

 “Art.25. – (1) Orice amestec în viaţa privată, familială a pacientului ,este interzis, cu excepţia cazurilor în care această imixtiune influenţează pozitiv diagnosticul, tratamentul ori îngrijirile acordate şi numai cu consimţământul pacientului .

(2) Sunt considerate excepţii cazurile în care pacientul reprezintă pericol pentru sine sau pentru sănătatea publică.”

Autori: dl.dep.dr.Ludovic Abiţei (Grupul Parlamentar al PRM) , doamna dep.dr.Ana Florea (Grupul Parlamentar al Minorităţilor Naţionale) şi Ministerul Sănătăţii şi Familiei .


Prin renumerotare.

Pentru respectarea normelor de tehnică legislativă.

Pentru soluţionarea şi a acestor situaţii care prezintă un pericol pentru sănătatea şi integritatea pacientului şi a colectivităţii.

40.
Capitolul IV – titlu

“Drepturile în domeniul reproducerii”
Capitolul IV devine Capitolul V iar titlul se reformulează după cum urmează:

“Drepturile pacientului în domeniul reproducerii”

Autori: dl.dep.prof.dr.Mircea Ifrim (Grupul Parlamentar al PRM) şi Ministerul Sănătăţii şi Familiei .


Prin renumerotare.

Pentru a respecta obiectul legii.

41.
Art.34

“Art.34. – Dreptul la viaţă al femeii prevalează în toate situaţiile în care femeia trebuie protejată în cazul sarcinii ce-i pune în pericol viaţa.”
Se propune ca art.34 să devină art.26 cu următorul cuprins:

 “Art.26. – Dreptul femeii la viaţă şi sănătate prevalează în cazul în care sarcina reprezintă un factor de risc.”

Autori: dl.dep.farm.Ion Burnei (Grupul Parlamentar al PSD ) , doamna dep.dr.Ana Florea (Grupul Parlamentar al Minorităţilor Naţionale) şi Ministerul Sănătăţii şi Familiei .


Prin renumerotare.

Pentru o exprimare corectă şi concisă.

42.
Art.35

“Art.35. – Dreptul la siguranţa personală şi la libertate este garantat în scopul protejării femeii de-a fi forţată să fie gravidă, sterilizată sau de a face un avort.”
Se propune să se elimine.
Autori: dl.dep.dr.Ludovic Abiţei (Grupul Parlamentar al PRM) şi Ministerul Sănătăţii şi Familiei .
Textul este descriptiv şi nu are caracter de normă juridică.



43.
Art.36

“Art.36. – Oamenii au dreptul la informaţiile, educaţia şi serviciile necesare dezvoltării unei vieţi sexuale normale şi sănătăţii reproducerii, indiferent de starea civilă, de vârstă, de religie, de sex, de poziţie socială, de stare economică ori de opinii politice.”
Se propune ca art.36 să devină art.27 cu următorul cuprins:

 “Art.27. – Pacientul are dreptul la informaţii, educaţie şi servicii necesare dezvoltării unei vieţi sexuale normale şi sănătăţii reproducerii, fără nici o discriminare.”
Autori: doamna dep.dr.Ana Florea (Grupul Parlamentar al Minorităţilor Naţionale)  şi Ministerul Sănătăţii şi Familiei .


Prin renumerotare.

Pentru o exprimare mai clară şi concisă.

44.
Art.37

“Art.37. – (1) Dreptul femeii de a hotărî dacă să aibă sau nu copii este garantat.

(2) Prin serviciile medicale se protejează dreptul persoanei la alegerea celor mai sigure căi, recunoscute de reglementare a fertilităţii, care să fie accesibile tuturor.”

___
Se propune ca art.37 să devină art.28 cu următorul cuprins:

 “Art.28. - Dreptul femeii de a hotărî dacă să aibă sau nu copii este garantat, cu excepţia cazurilor prevăzute la art.26.

(2) Pacientul, prin serviciile de sănătate, are dreptul să aleagă cele mai sigure metode privind sănătatea reproducerii.

(3) Orice pacient are dreptul la metode de planificare familială eficiente, şi lipsite de riscuri.”
Autori: dl.dep.prof.dr.Mircea Ifrim (Grupul Parlamentar al PRM) , doamna dep.dr.Ana Florea (Grupul Parlamentar al Minorităţilor Naţionale) , dl.dep.dr.Ovidiu Brînzan (Grupul Parlamentar al PSD ) şi Ministerul Sănătăţii şi Familiei .


Pentru corelare cu prevederile de la art.26, pct.41 din prezentul raport.

Pentru o exprimare corectă a obiectului reglementării.

S-a preluat textul art.38 din proiectul de lege.

45.
Art.38

“Art.38. – Orice persoană are dreptul la metode de planificare familială eficiente, discrete şi lipsite de riscuri.”


Se propune să se elimine.
Autori: dl.dep.dr.Ludovic Abiţei (Grupul Parlamentar al PRM) şi Ministerul Sănătăţii şi Familiei .


A fost reformulat ca alin.(3) la art.28, nr.crt.44 din prezentul raport.

46.
Capitolul V – titlu

“Tratament şi îngrijiri”
Capitolul V devine Capitolul VI iar titlul se reformulează după cum urmează:

“ Drepturile pacientului la tratament şi îngrijiri medicale”

Autori: dl.dep.prof.dr.Mircea Ifrim (Grupul Parlamentar al PRM) , doamna dep.Iulia Pataki (Grupul Parlamentar al UDMR) şi Ministerul Sănătăţii şi Familiei .


Prin renumerotare.

Pentru ca titlul să reflecte corect cuprinsul acestui capitol.

47.
Art.39

“Art.39. – (1) Orice persoană are dreptul să fie înscrisă la un medic de familie, precum şi dreptul de a-şi alege medicul de familie sau de a-l schimba.

(2) La nivelul fiecărei autorităţi sanitare locale şi judeţene se afişează listele cuprinzând medicii de familie precum şi modul în care se procedează în cazul schimbării acestuia. Aceste liste pot fi afişate şi la nivelul unităţilor medicale.”


Se propune să se elimine.
Autori: dl.dep.prof.dr.Mircea Ifrim (Grupul Parlamentar al PRM) , dl.dep.dr.Ovidiu Brînzan (Grupul Parlamentar al PSD ) , doamna dep.dr.Ana Florea (Grupul Parlamentar al Minorităţilor Naţionale) şi Ministerul Sănătăţii şi Familiei .


Aceste prevederi fac obiectul Legii asigurărilor sociale de sănătate nr.145/1997, cu modificările şi completările ulterioare.

48.
Art.40

“Art.40. – (1) Pacientul are dreptul la asistenţă medicală de urgenţă din partea medicului de familie, a serviciilor de urgenţă ambulatorii sau din spitale, ori din partea altor unităţi de profil acreditate, în cel mai scurt timp posibil.

(2) În termen de maximum 2 ani de la intrarea în vigoare a prezentei legi se va stabili un număr de telefon comun, gratuit, pentru cazurile de urgenţă complexă, realizându-se un dispecerat comun – informare telefonică simultană – pentru serviciul medical, poliţie şi pompieri. Acest număr trebuie să fie identic în toată ţara.”


Se propune să se elimine.
Autori: dl.dep.prof.dr.Mircea Ifrim (Grupul Parlamentar al PRM) , dl.dep.farm.Ion Burnei (Grupul Parlamentar al PSD ) , doamna dep.Constanţa Popa (Grupul Parlamentar al PRM) şi Ministerul Sănătăţii şi Familiei .


Idem.

49.
Art.41

“Art.41. – În fiecare localitate se dă publicităţii, periodic, intervalul maxim de timp în care ajunge ambulanţa, iar pacientului i se va asigura un pat, dacă este nevoie, în maximum 2 ore de la prezentarea la serviciul de urgenţă.”


Se propune să se elimine.
Autori: dl.dep.prof.dr.Mircea Ifrim (Grupul Parlamentar al PRM) , dl.dep.gheorghe Popescu (Grupul Parlamentar al PSD ) , dl.dep.dr.Ion Luchian (Grupul Parlamentar al PNL) şi Ministerul Sănătăţii şi Familiei .


Idem.

50.
Art.42

“Art.42. – Dacă furnizorii sunt obligaţi să recurgă la selectarea pacienţilor, şi întrucât anumite tipuri de tratament sunt disponibile doar în număr limitat, această selectare se va face pe criterii medicale.”

___
Se propune ca art.42 să devină art.29 cu următorul cuprins:

 “Art.29. –(1) În cazul în care furnizorii sunt obligaţi să recurgă la selectarea pacienţilor, pentru anumite tipuri de tratament care sunt disponibile în număr limitat, selectarea se face numai pe baza criteriilor medicale.

(2) Criteriile medicale privind selectarea pacienţilor pentru anumite tipuri de tratament se elaborează de către Ministerul Sănătăţii şi Familiei , în termen de 30 de zile de la data intrării în vigoare a prezentei legi şi se aduc la cunoştiinţa publicului.”

Autori: dl.dep.prof.dr.Mircea Ifrim (Grupul Parlamentar al PRM) , dl.dep.dr.Ovidiu Brînzan (Grupul Parlamentar al PSD ) , doamna dep.Constanţa Popa (Grupul Parlamentar al PRM) şi Ministerul Sănătăţii şi Familiei .


Prin renumerotare.

Pentru o exprimare mai clară şi cuprinzătoare.

Elaborarea acestor criterii revine Ministerului Sănătăţii şi Familiei ca autoritate centrală în domeniul ocrotirii sănătăţii.

51.
Art.43

“Art.43. – (1) Pentru a înlătura sau reduce la minim riscurile pentru pacienţi, intervenţiile medicale se pot efectua numai dacă există condiţii de dotare şi personal necesare.

(2) Se exceptează de la prevederile alin.1 cazurile de urgenţă apărute în situaţiile extreme sau izolate.”
Se propune ca art.43 să devină art.30 cu următorul cuprins:

“Art.30. – (1) Intervenţiile medicale asupra pacientului se pot efectua numai dacă există condiţiile de dotare necesare şi personal acreditat.

(2) Se exceptează de la prevederile alin.(1) cazurile de urgenţă apărute în situaţii extreme.”

Autori: dl.dep.prof.dr.Mircea Ifrim (Grupul Parlamentar al PRM) , dl.dep.dr.Ovidiu Brînzan (Grupul Parlamentar al PSD ) , dl.dep.farm.Ion Burnei (Grupul Parlamentar al PSD ) , dl.dep.dr.Liviu Dragoş (Grupul Parlamentar al PNL) şi Ministerul Sănătăţii şi Familiei .


Prin renumerotare.

Pentru o formulare mai clară şi completă.

Idem.

52.
Art.44

“Art.44. – Orice persoană are dreptul de a fi protejată prin serviciile medicale, în ceea ce priveşte practicile neprofesioniste.”

Se propune să se elimine.
Autori: doamna dep.Iulia Pataki (Grupul Parlamentar al UDMR) , dl.dep.dr.Ion Luchian (Grupul Parlamentar al PNL) şi Ministerul Sănătăţii şi Familiei .
Text descriptiv care nu are caracter de normă juridică.

53.
Art.45

“Art.45. – Pacientul are dreptul la înlăturarea sau reducerea suferinţelor în conformitate cu nivelul cunoştinţelor medicale. Pacientul are dreptul la îngrijiri terminale umane, care să îl ajute  să moară în demnitate.”


Se propune ca art.45 să devină art.31 cu următorul cuprins:

 “Art.31. – Pacientul are dreptul la îngrijiri terminale pentru a putea muri în demnitate.”
Autor: dl.dep.dr.Ludovic Abiţei (Grupul Parlamentar al PRM) .


Prin renumerotare.

Pentru o exprimare mai clară şi concisă.

54.
Art.46

“Art.46. – Pacientul poate beneficia de sprijinul familiei, al prietenilor, de suport spiritual, material şi de sfaturi pe tot parcursul îngrijirlor medicale. La solicitarea pacientului , în măsura posibilităţilor, mediul de îngrijire şi tratament va fi creat cât mai apropiat de cel familial.”


Se propune ca art.46 să devină art.32 . 

Nemodificat.
Prin renumerotare.

55.
___
Se propune să se introducă un nou text, ca art.33, cu următorul cuprins:

“Art.33. – Pacientul internat are dreptul şi la servicii medicale acordate de către un medic acreditat din afara spitalului.”
Autori: dl.dep.prof.dr.Mircea Ifrim (Grupul Parlamentar al PRM) . dl.dep.Gheorghe Popescu (Grupul Parlamentar al PSD ) şi Ministerul Sănătăţii şi Familiei .


Pentru respectarea dreptului pacientului la alegerea medicului curant.

56.
Art.47

“Art.47. – (1) Personalul medical sau nemedical din unităţile sanitare nu are dreptul să supună consumatorul nici unei forme de presiune pentru a-l determina pe acesta să-l recompenseze, altfel decât reglementările de plată legale din cadrul unităţii respective.

(2) Consumatorul poate oferi angajaţilor sau unităţii unde a fost îngrijit plăţi suplimentare sau donaţii, cu respectarea legii.”


Se propune ca art.47 să devină art.33 iar cuvântul “consumatorul” să se înlocuiască cu cuvântul “pacientul”.
Autori: doamna dep.Iulia Pataki (Grupul Parlamentar al UDMR) şi Ministerul Sănătăţii şi Familiei .
Prin renumerotare.

Pentru respectarea unei terminologii unitare.

57.
Art.48

“Art.48. – Transferarea pacientului de la o unitate medicală la alta poate începe numai după obţinerea acceptului de primire a pacientului .”
Se propune să se elimine.
Autori: dl.dep.dr.Constantin Florentin Moraru (Grupul Parlamentar al PSD ) şi Ministerul Sănătăţii şi Familiei .

 
Text descriptiv care nu are caracter de normă juridică.

58.
Art.49

“Art.49.  – (1) Consumatorul are dreptul de a nu fi abandonat, ceea ce impune dezvoltarea continuităţii îngrijirilor medicale.

(2) Continuitatea îngrijirilor se asigură prin colaborarea şi parteneriatul dintre diferitele unităţi medicale publice şi non-publice, spitaliceşti şi ambulatorii, de specialitate sau de medicină generală, oferite de medici, cadre medii sau alt personal calificat. După externare, pacienţii au dreptul la serviciile comunitare disponibile.”


Se propune ca art.49 să devină art.35 cu următorul cuprins:

 “Art.35. – (1)Pacientul are dreptul la îngrijiri medicale continue, până la ameliorarea stării sale de sănătate sau vindecare.

Alin.(2) Nemodificat.
Autori: dl.dep.prof.dr.Mircea Ifrim (Grupul Parlamentar al PRM) , dl.dep.dr.Ovidiu Brînzan (Grupul Parlamentar al PSD ) , dl.dep.farm.Ion Burnei (Grupul Parlamentar al PSD ) şi Ministerul Sănătăţii şi Familiei .
Prin renumerotare.

Pentru o exprimare mai clară.



59.
Art.50

“Art.50. – În fiecare localitate cu peste 20.000 locuitori consumatorul are dreptul să găsească o farmacie şi serviciu stomatologic de gardă, al căror program şi mod de contactare va fi publicat. Asociaţiile de profil se vor organiza pentru a respecta această obligaţie.”


Se propune ca art.50 să devină art.36 cu următorul cuprins:

 “Art.36. – Pacientul are dreptul să beneficieze de asistenţă medicală de urgenţă, de asistenţă stomatologică de urgenţă şi de servicii farmaceutice, în program continuu.”

Autori: dl.dep.prof.dr.Mircea Ifrim (Grupul Parlamentar al PRM) şi doamna dep.dr.Ana Florea (Grupul Parlamentar al Minorităţilor Naţionale) .


Prin renumerotare.

Pentru a nu limita accesul la aceste drepturi şi pentru o exprimare mai clară şi cuprinzătoare.

60.
Art.51

“Art.51. – Autorităţile sanitare vor da publicităţii, cel puţin odată pe an, rapoarte asupra respectării drepturilor pacientului , în care compară diferitele regiuni ale ţării între ele şi situaţia existentă cu una optimă. Acestea vor conţine şi informaţii clare despre modul în care pacienţii pot depune plângeri, comentarii şi sugestii. Consumatorul are dreptul ca, în termen de cel mult 30 de zile, să primească un răspuns la plângerea depusă.”


Se propune să se elimine.
Autori: dl.dep.prof.dr.Mircea Ifrim (Grupul Parlamentar al PRM) , doamna dep.Iulia Pataki (Grupul Parlamentar al UDMR) şi Ministerul Sănătăţii şi Familiei .
Textul se reformulează în cuprinsul capitolului “Dispoziţii tranzitorii şi finale.”

61.
Art.52

“Art.52. – (1) Fiecare unitate medicală este obligată ca, în termen de un an de la data intrării în vigoare a prezentei legi, să afişeze propriile standarde.

(2) Standardele prevăzute la alin.(1) vor cuprinde obligatoriu şi modul de contactare a medicului de familie în timpul şi în afara programului, dreptul pacientului la programare, respectarea acesteia în limita unei ore de întârziere, modul în care se face o reprogramare, timpul maxim de furnizare a serviciilor de urgenţă, modul de comunicare a rezultatelor, investigaţiilor, facilităţilor de acces pentru copii, vârstnici, persoane cu handicap şi gravide.

(3) Nerespectarea prevederilor alin.(2) atrage răspunderea disciplinară.”


Se propune să se elimine.
Autori: doamna dep.Iulia Pataki (Grupul Parlamentar al UDMR) , dl.dep.dr.Ion Luchian (Grupul Parlamentar al PNL) şi Ministerul Sănătăţii şi Familiei .
Se reformulează în cuprinsul Capitolului VIII “Dispoziţii tranzitorii şi finale”.

Aceste prevederi fac obiectul Legii asigurărilor sociale de sănătate nr.145/1997 precum şi ale Contractului – Cadru de acordare a serviciilor medicale.

62.
___
După art.36 se propune să se introducă un nou capitol, Capitolul VII, cu titlul “Sancţiuni”, având următorul cuprins:

“Art.37. – Nerespectarea, de către personalul medico-sanitar, a confidenţialităţii datelor despre pacient şi a confidenţialităţii actului medical ca şi a celorlalte drepturi ale pacientului prevăzute în prezenta lege atrage, după caz, răspunderea disciplinară, contravenţională sau penală, conform prevederilor legale.”

Autori: dl.dep.prof.dr.Mircea Ifrim (Grupul Parlamentar al PRM) , dl.dep.farm.Ion Burnei (Grupul Parlamentar al PSD ) , doamna dep.Iulia Pataki (Grupul Parlamentar al UDMR) şi Ministerul Sănătăţii şi Familiei .


Prin renumerotare.

Pentru descrierea, în textul legii, a faptelor incriminate.



63.
Capitolul VI - titlu

“Dispoziţii finale”
Capitolul VI devine Capitolul VIII cu următorul titlul “Dispoziţii tranzitorii şi finale”
Prin renumerotare şi pentru respectarea normelor de tehnică legislativă.



64.
___
Se propune să se introducă un nou text, ca art.38, cu următorul cuprins:

“Art.38. –(1) Autorităţile sanitare dau publicităţii, anual, rapoarte asupra respectării drepturilor pacientului, în care se compară situaţiile din diferite regiuni ale ţării, precum şi situaţia existentă cu una optimă.

(2) Furnizorii de servicii medicale sunt obligaţi să afişeze, la loc vizibil, standardele proprii în conformitate cu normele de aplicare a legii.

(3) În termen de 90 de zile de la data intrării în vigoare a prezentei legi, Ministerul Sănătăţii şi Familiei elaborează normele de aplicare a acesteia, care se publică în Monitorul Oficial al României, Partea I.”

Autori: dl.dep.prof.dr.Mircea Ifrim (Grupul Parlamentar al PRM) , dl.dep.dr.Ovidiu Brînzan (Grupul Parlamentar al PSD ) , dl.dep.farm.Ion Burnei (Grupul Parlamentar al PSD ) şi Ministerul Sănătăţii şi Familiei .
S-a reformulat din art.51 din proiectul de lege.

S-a preluat prin reformularea textului de la art.52 alin.(1) din proiectul de lege.

Pentru a asigura instrumentele de aplicare ale prevederilor prezentei legi.



65.
Art.53

“Art.53. – Prezenta lege intră în vigoare la 30 de zile de la data publicării în Monitorul Oficial al României, Partea I.”


Art.53 devine art.39.

Nemodificat.
Prin renumerotare.

66.
Art.54

“Art.54. – Pe data intrării în vigoare a prezentei legi, orice dispoziţii contrare se abrogă.”
Se propune ca art.54 să devină art.40, cu următorul cuprins:

“Art.40. – La data intrării în vigoare a prezentei legi se abrogă art.78, art.108 şi art.124 din Legea nr.3/1978 privind asigurarea sănătăţii populaţiei, publicată în Buletinul Oficial, Partea I, nr.54 din 12 iulie 1978, precum şi orice alte dispoziţii contrare.”


Prin renumerotare.

Pentru respectarea normelor de tehnică legislativă.

II. Amendamente respinse

În cursul dezbaterilor, comisia a respins următoarele amendamente:

Nr.

crt.
Text iniţial
Amendamentul propus şi autorul acestuia
Motivare



0.
1.
2.
3.

1.
___
Ministerul Sănătăţii şi Familiei  propune ca art.1 lit.e), din textul propus de comisie, să se reformuleze astfel:

“e) prin îngrijiri terminale se înţeleg îngrijirile acordate unui pacient, cu mijloacele de tratament disponibile, atunci când evoluţia este ireversibilă spre exitus, precum şi îngrijirile acordate în apropierea decesului.”

1. ___

2. Pentru o exprimare mai clară şi pentru respectarea normelor de tehnică legislativă.



2.
Art.3
Ministerul Sănătăţii şi Familiei  propune ca art.3, care devine art.2 prin renumerotare, să se reformuleze după cum urmează:

“Art.2. – Pacienţii au dreptul la îngrijiri medicale optime, în conformitate cu resursele umane, financiare şi materiale, de care dispune societatea.”


1. ___

2. Pentru corelare cu formularea din Legea asigurărilor sociale de sănătate nr.145/1997.



3.
Art.4
Ministerul Sănătăţii şi Familiei  propune textul art.4 din proiectul de lege.


1. ___

2. Pentru o exprimare mai clară şi concisă.



4.
Art.9
Ministerul Sănătăţii şi Familiei  propune textul art.9 din proiectul de lege.


1. ___

2. Pentru o exprimare mai clară şi corectă.



5.
Art.12
Ministerul Sănătăţii şi Familiei  propune textul art.12 din proiectul de lege.


1. ___

2. Pentru o exprimare mai clară .



6.
Art.13
Ministerul Sănătăţii şi Familiei  propune textul art.13, care devine art.8 prin renumerotare, să se reformuleze după cum urmează:

“Art.8. – Informaţiile vor fi aduse la cunoştinţa pacientului într-un limbaj respectuos, cu explicarea clară a terminologiei de specialitate, cu minimalizarea terminologiei de specialitate; în cazul în care pacientul nu cunoaşte limba română se va căuta o formă de comunicare.”

1. ___

2. În cele mai multe cazuri pacienţii nu dispun de cunoştiinţele medicale necesare înţelegerii terminologiei de specialitate.



7.
Art.45
Ministerul Sănătăţii şi Familiei  propune textul art.45, care devine art.31 prin renumerotare, să se reformuleze după cum urmează:

“Art.31. – Pacientul în stare terminală are dreptul la îngrijiri paleative, care respectă demnitatea umană.”


1. ___

2. Pentru o exprimare mai clară şi concisă.



8.
Art.50
Ministerul Sănătăţii şi Familiei  propune textul art.50 care devine art.36 prin renumerotare, să se reformuleze după cum urmează:

“Art.36. – Pacientul are dreptul să beneficieze de asistenţă medicală de urgenţă, de asistenţă stomatologică de urgenţă şi de servicii farmaceutice, în program continuu, în fiecare localitate cu peste 20.000 de locuitori.”


1. ___

2. Pentru a nu limita accesul la aceste drepturi şi pentru o exprimare mai clară şi completă.



                  PREŞEDINTE,                                                                                                                SECRETAR,

DEP.ACAD.PROF.DR.MIRCEA IFRIM                                                                           DEP.FARM.ION BURNEI

